題贈吳國華釣臺
作者：楊時
朝代：宋

paragraphs: 君不見釣璜溪上白髮翁，一竿西去追冥鴻。
田車同載非羆熊，鷹揚烈飛如飄風。
又不見羊裘石瀨垂綸叟，爽槩凌天動星斗。
萬乘故人親訪求，卧對鑾輿忍回首。
聖賢遇合自有時，潔身亂倫非所知。
高風寥寥古已往，較然得失知者誰。
君有釣臺臨橘水，橘溪不與桐溪比。
收身欲攝渭老蹤，笑撫長髯照清泚。
澄潭夜月秋光浮，撇波短艇沿汀洲。
長繩巨石不能繫，飛帆片席歸蓬丘。
巨鈎沉餌牽九牛，一釣直掣金鰲頭。
脩鱗擺鬣浪山起，雲鵬飛翻忽千里。
跨雲憑翼上青冥，一點孤光厠箕尾。